《赠开怀道人》
宋代·王质

达磨只履投西归，一只乃为汝所持。汝持此只将奚为，十方三世包无遗。

大挠十干十二支，衍作六十花参差。释迦佛亦不出斯，丈六身外还属谁。

七十九年略可推，无始劫来何从知。可满盛著琅琊儿，任汝胎年月日时。

乌窠披上粗缯衣，龙尾引入黄金墀。平川袤野观游丝，东西南北随风飞，水流云在俱迟迟。

凡度眼者都忘机，一物今古长光辉。无头无尾无骨皮，无男无女无妾妻，无肝无胆无心脾。

大率一切皆无之，太空赤立孤悽悽。珞琭忽见全如痴，何况吕李杨徐奚。

我命居申西南维，我身在未正直西。腊月三十日到来，此身此命成烟霏。

捲起卦盘收卦棋，梅轩共看花阴移。

作者简介：王质（1135年—1189年），字景文，号雪山，郓州（今山东东平）人，寓居兴国军（今湖北阳新县）。南宋高宗、孝宗时期著名经学家、诗人、文学家。